**Jukolan viesti 2021** eli **Napapiiri-Jukola** oli 72. Jukolan viesti -tapahtuma. Se käytiin 21.–22. elokuuta 2021 Rovaniemen Mäntyvaaran alueella. Kilpailukeskus sijaitsi Mäntyvaaran raviradalla. Järjestävä seura oli Ounasvaaran Hiihtoseura. Rovaniemellä on järjestetty Jukolan viesti kerran aiemmin. Se järjestettiin Ounasvaaralla vuonna 1980.

Tapahtuman siirtämiset
----------------------

Alun perin kilpailut oli tarkoitus käydä 13.–14. kesäkuuta 2020, mutta ne päätettiin 31. maaliskuuta 2020 siirtää vuodella eteenpäin koronaviruspandemian vuoksi. Uudet kilpailupäivät olisivat olleet 19.–20. kesäkuuta 2021. Myös kilpailujen siirtämisestä loppukesälle 2020 keskusteltiin, mutta sitä pidettiin liian epävarmana. Lisäksi kilpailun luonteelle tärkeänä pidetty yötön yö olisi ollut jo päättynyt. Myös seuraavien kolmen vuoden Jukolan viestit siirrettiin vuodella eteenpäin. Kaikki ilmoittautumiset pidettiin voimassa. Myös reitit pysyivät samoina, koska kilpailukartat oli jo painettu. Siirrosta aiheutui Suomen Suunnistusliitolle noin 300 000 euron tappiot. Ruotsalaisseura IFK Göteborg olisi ollut kiinnostunut järjestämään vuoden 2020 Jukolan viestin Ruotsissa, mutta kilpailun taustaorganisaatio Kaukametsäläiset ei myöntänyt sille tähän oikeutta. Sen sijaan useille vanhoissa Jukolan viestin maastoissa tapahtuneille muistotapahtumille myönnettiin oikeus käyttää Jukolan viestin tunnusta. Muistokilpailuja käytiin vanhoilla kartoilla ainakin vuoden 1995 Kerava-Sipoo-Jukolan, vuoden 2001 Nikkari-Jukolan ja 2013 Jämsä-Jukolan maastoissa.

Kilpailujen siirtopäivään 31. maaliskuuta 2020 mennessä kilpailuihin oli ilmoittautunut 2 885 joukkuetta 21 maasta ja 16 334 suunnistajaa. Joukkueista 1 287 oli ilmoittautunut Venlojen viestiin ja 1 598 Jukolan viestiin.

Kilpailut siirrettiin toistamiseen 15. huhtikuuta 2021, nyt kahdella kuukaudella eteenpäin. Elokuun loppu uutena ajankohtana merkitsi, että Jukolan yöosuuksista tuli pimeämpiä kuin mitä ne olisivat olleet kesäkuussa. Miesten viestin voitti ruotsalainen Stora Tuna OK ja naisten Venlojen viestin ruotsalainen Alfta-Ösa OK. 

Napapiiri-Jukolan portti

Lähteet
-------

1. ↑  JO YLI 15 000 SUUNNISTAJAA TULOSSA NAPAPIIRI-JUKOLAAN *Jukola.com*.  2.2.2020. Viitattu 31.3.2020.
2. ↑  NAPAPIIRI-JUKOLA JÄRJESTETÄÄN VUONNA 2021 *Jukola.com*.  31.3.2020. Viitattu 31.3.2020.
3. ↑  Teiskonlahti, Kirsi: Rovaniemen Jukolan viesti on siirretty vuodella eteenpäin *Yle Urheilu*.  31.3.2020. Viitattu 1.4.2020.
4. 1 2  Vironen, Petri: Koronan jalkoihin jäävää Jukolan viestiä muistellaan pikkutapahtumissa Juvalla sekä eri puolilla Suomea *Yle Urheilu*.  12.6.2020. Viitattu 14.6.2020.
5. ↑  Napapiiri-Jukola - ilmoittautuminen *registration.jukola.com*. Viitattu 31.3.2020.
6. ↑  Uusitalo, Timo: Jukolan viesti siirtyy koronatilanteen takia *Yle Urheilu*.  15.4.2021. Viitattu 9.5.2021.
7. ↑  Hytönen, Juho-Veikko: Napapiiri-Jukolan voitot karkasivat Ruotsiin – Tampereen Pyrintö paras suomalainen Venloissa, Helsingin Suunnistajat Jukolassa – Viestiliiga *www.viestiliiga.fi*. Viitattu 4.9.2023.

Jukolan viestit ja Venlojen viestit
1949 | 1950 | 1951 | 1952 | 1953 | 1954 | 1955 | 1956 | 1957 | 1958 | 1959 | 1960 | 1961 | 1962 | 1963 | 1964 | 1965 | 1966 | 1967 | 1968 | 1969 | 1970 | 1971 | 1972 | 1973 | 1974 | 1975 | 1976 | 1977 | 1978 | 1979 | 1980 | 1981 | 1982 | 1983 | 1984 | 1985 | 1986 | 1987 | 1988 | 1989 | 1990 | 1991 | 1992 | 1993 | 1994 | 1995 | 1996 | 1997 | 1998 | 1999 | 2000 | 2001 | 2002 | 2003 | 2004 | 2005 | 2006 | 2007 | 2008 | 2009 | 2010 | 2011 | 2012 | 2013 | 2014 | 2015 | 2016 | 2017 | 2018 | 2019 | ~~2020~~ | 2021 | 2022 | 2023 | *2024* | *2025* | *2026* | *2027* | *2028*